Tarybos Reglamentas (EB) Nr. 2803/2000
2000 m. gruodžio 14 d.
atidarantis tam tikrų žuvininkystės produktų autonomines Bendrijos tarifines kvotas ir numatantis tokių kvotų administravimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1) Kai kurių žuvininkystės produktų atsargos Bendrijoje šiuo metu priklauso nuo importo iš trečiųjų šalių. Bendrijai naudinga visiškai ar iš dalies sustabdyti muitų taikymą minėtiems produktams neviršijant reikiamo dydžio Bendrijos tarifinių kvotų. Siekiant neužkirsti kelio šio produkto plėtros Bendrijoje perspektyvoms ir užtikrinti pakankamą tiekimą vartotojų pramonės poreikiams patenkinti, minėtos kvotos turėtų būti atidarytos taikant kintamus muitus pagal įvairių produktų jautrumą Bendrijos rinkoje.
(2) Visiems Bendrijos importuotojams reikėtų užtikrinti galimybę vienodai ir nepertraukiamai naudotis minėtomis kvotomis, o nustatyti kvotų dydžiai turėtų būti taikomi be pertrūkio visam minėtų produktų importui į visas valstybes nares, kol bus išnaudotos visos kvotos.
(3) Sprendimą dėl autonominių tarifinių kvotų atidarymo turi priimti Bendrija. Tačiau siekiant užtikrinti šių kvotų bendro administravimo efektyvumą, nėra kliūčių leisti valstybėms narėms iš nustatyto dydžio kvotos atimti reikiamus kiekius, atitinkančius faktinį importuojamų produktų kiekį. Tačiau toks administravimo būdas reikalauja glaudaus valstybių narių ir Komisijos bendradarbiavimo, o pastaroji pirmiausia turi galėti kontroliuoti kvotų sunaudojimo tempą ir apie tai pranešti valstybėms narėms.
(4) 1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [1], sunormino tarifinių kvotų, kurias reikia taikyti chronologiškai pagal išleidimo į laisvą apyvartą deklaracijų priėmimo datas, valdymo taisykles,
PRIĖMĖ ŠĮ REGLAMENTĄ:
1 straipsnis
1. Priede išvardytų produktų importo muitų taikymas sustabdomas jame nurodytu dydžiu nurodytiems laikotarpiams ir iki nurodyto kiekio.
2. Minėtų produktų importui netaikomos 1 dalyje nurodytos kvotos, jeigu deklaruota muitinė vertė nėra bent jau lygi nustatytoms referencinėms kainoms, arba referencinėms kainoms, kurios bus nustatytos remiantis 1999 m. gruodžio 17 d. Tarybos reglamento (EB) Nr. 104/2000 dėl bendro žuvininkystės ir akvakultūros produktų rinkų organizavimo [2] 29 straipsniu.
2 straipsnis
1 straipsnyje nurodytas tarifines kvotas administruoja Komisija pagal Reglamento (EEB) Nr. 2454/93 308a-308c straipsnius.
3 straipsnis
Valstybės narės ir Komisija glaudžiai bendradarbiauja siekdamos užtikrinti, kad būtų laikomasi šio reglamento.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis pradedamas taikyti 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 14 d.